SK Úradný vestník Európskej únie L 13/24

NARIADENIE KOMISIE (EÚ) 2018/75

zo 17. januára 2018,

ktorým sa mení príloha k nariadeniu (EÚ) č. 231/2012, ktorým sa ustanovujú špecifikácie prídavných látok uvedených v prílohách II a III k nariadeniu Európskeho parlamentu a Rady (ES) č. 1333/2008, pokiaľ ide o špecifikácie mikrokryštalickej celulózy [E 460i)]

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 14,

so zreteľom na nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2), a najmä na jeho článok 7 ods. 5,

keďže:

(1) V nariadení Komisie (EÚ) č. 231/2012 (3) sa stanovujú špecifikácie prídavných látok v potravinách uvedených v prílohách II a III k nariadeniu (ES) č. 1333/2008.

(2) Uvedené špecifikácie možno aktualizovať v súlade so spoločným postupom uvedeným v článku 3 ods. 1 nariadenia (ES) č. 1331/2008, a to buď na podnet Komisie, alebo na základe žiadosti.

(3) Dňa 8. februára 2016 bola predložená žiadosť o zmenu špecifikácií týkajúcich sa prídavnej látky v potravinách mikrokryštalická celulóza [E 460i)]. Žiadosť bola podľa článku 4 nariadenia (ES) č. 1331/2008 sprístupnená členským štátom.

(4) Pokiaľ ide o rozpustnosť prídavnej látky v potravinách mikrokryštalická celulóza [E 460i)], v súčasnej špecifikácii sa uvádza „Nerozpustná vo vode, etanole, éteri a zriedených anorganických kyselinách. Nepatrne rozpustná v roztoku hydroxidu sodného“.

(5) Žiadateľ navrhuje, aby sa rozpustnosť tejto prídavnej látky v potravinách zmenila na „Nerozpustná vo vode, etanole, éteri a zriedených anorganických kyselinách. Prakticky nerozpustná alebo nerozpustná v roztoku hydroxidu sodného“.

(6) Európsky úrad pre bezpečnosť potravín (ďalej len „úrad“) vo svojom stanovisku z 24. januára 2017 (4) dospel k záveru, že zmena špecifikácií, ktorú navrhuje žiadateľ, pokiaľ ide o rozpustnosť mikrokryštalickej celulózy [E 460i)], nepredstavuje bezpečnostné riziko. Úrad však odporučil, že v špecifikáciách EÚ by sa mala uviesť koncentrácia roztoku hydroxidu sodného pre skúšku rozpustnosti.

(7) Preto je vhodné zmeniť opis rozpustnosti prídavnej látky v potravinách mikrokryštalická celulóza [E 460i)] v roztoku hydroxidu sodného (koncentrácia: 50 g NaOH/l) na „prakticky nerozpustná alebo nerozpustná“.

(8) Nariadenie (EÚ) č. 231/2012 by sa preto malo zodpovedajúcim spôsobom zmeniť.

(9) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Príloha k nariadeniu (EÚ) č. 231/2012 sa mení v súlade s prílohou k tomuto nariadeniu.

Článok 2

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch.

V Bruseli 17. januára 2018 Za Komisiu predseda Jean-Claude JUNCKER

(1) Ú. v. EÚ L 354, 31.12.2008, s. 16.

(2) Ú. v. EÚ L 354, 31.12.2008, s. 1.

(3) Nariadenie Komisie (EÚ) č. 231/2012 z 9. marca 2012, ktorým sa ustanovujú špecifikácie prídavných látok uvedených v prílohách II a III k nariadeniu Európskeho parlamentu a Rady (ES) č. 1333/2008 (Ú. v. EÚ L 83, 22.3.2012, s. 1).

(4) Pracovná skupina pre potravinové prísady a zdroje živín pridávané do potravín (ANS) úradu EFSA, 2017. Safety of the proposed amendment of the specifications for microcrystalline cellulose (E 460i)) as a food additive {Bezpečnosť navrhovanej zmeny špecifikácií mikrokryštalickej celulózy [E 460i)] ako prídavnej látky v potravinách}. Vestník EFSA (EFSA Journal) (2017) 15(2):4699, s. 7 doi:10.2903/j.efsa.2017.4699.